Med unntak av hovedmannen David Toska, har samtlige som ble dømt for Nokas-ranet hatt permisjon eller er prøveløslatt.

Av Torbjørn Brandeggen

14 personer ble dømt til fengselsstraffer fra fire til 18 år i forbindelse med ranet av tellesentralen til Nokas i Stavanger i 2004.

Ranerne kom unna med omtrent 57 millioner kroner, norgeshistoriens største ran. For fem år siden var 51 millioner fremdeles på avveie.

En undersøkelse P4 Nyhetene har foretatt viser at nesten alle Nokas-ranerne har permisjoner eller er prøveløslatt etter ranet 5. april 2004.

Hovedmannen David Toska er den eneste som foreløpig ikke har hatt permisjon.

Kjell Alrich Schumann, som ble dømt til 16 års forvaring for drapet på politimannen Arne Sigve Klungland, er også nå i en permisjonsrutine.

LES OGSÅ: Fem menn dømt for millionran

Toska får ikke permisjoner

David Toska (Foto: Scanpix)

P4 Nyhetene skriver på nett at de erfarer at David Toska har søkt om ordinær permisjon ved flere anledninger de siste årene, men har fått avslag hver gang.

Han har imidlertid besøkt sønnen sin enkelte ganger, i følge med flere politibetjenter i få timer av gangen.

LES OGSÅ: Drept 49-åring knyttes til Nokas-raner

Politiet må holde oversikt

Flere tidligere polititopper som P4 Nyhetene har vært i kontakt med, sier at det nå er avgjørende at politiet har oversikt over miljøet, når Nokasranerne slipper ut en etter en.

- Jeg tror det er om å gjøre for politiet å følge med. Ikke bare disse, men også andre miljøer, men kanskje spesielt disse, sier tidligere politimester i Oslo Anstein Gjengedal, til P4.

Gjengedal får støtte fra tidligere politioverbetjent Finn Abrahamsen.

- Vi vet jo det at når de kom inn bak lås og slå så dalte jo alt av ran, og da kan man tenke seg hvor mye de egentlig har stått bak, sier Abrahamsen.

LES OGSÅ: NOKAS-raner dømt til åtte nye måneder i fengsel

Lange fengselsstraffer i Høyesterett:

* David Toska - 18 års fengsel (nå i Halden Fengsel) - Endt tid: 28.04.2023 - 2/3 tid: 28.08.2016 - Har ikke permisjoner.

* Kjell Alrich Schumann - 16 års forvaring (nå i Trondheim fengsel) - Endt tid: 06.09.2019 - Er i en permisjonsrutine.

* Metkel Betew - 16 års forvaring (nå i Ila fengsel) - Endt tid: 28.12.2019 - Er i en permisjonsrutine.

Nokas ran (Foto: Scanpix)

* Erling Havnå - 16 års fengsel (nå i Bastøy fengsel) - Endt tid: 13.05.2020 - 2/3 tid: 13.01.2015 - Er i en permisjonsrutine.

* Thomas Thendrup - 14 års fengsel (nå i Søndre Vestfold fengsel) 2/3 tid: 13.08.2014 - Er i en permisjonsrutine.

* Johnny Thendrup - 13 års fengsel (nå i Halden overgangsbolig) 2/3 tid: 14.12.2013 - Er i en permisjonsrutine.

* Ridvan Halimi - 15 års fengsel (nå i Hassel fengsel) 2/3 tid: 25.07.2015 - Soningsoverføres til hjemlandet Kosovo.

* Dan Pettersen - 11 års fengsel - Er nå løslatt fra elektronisk kontroll.

* Ikmet Kodzadziku - 13 års fengsel - Soner i Sverige i dag.

* Alf Henrik Christensen - 11 års fengsel - Løslatt på prøve i 2011.

* Lars-Erik Andersen - 9 års fengsel - Løslatt på prøve i 2011.

* William Pettersen - 4 års fengsel - Løslatt.

* Thomas Ingebrigtsen - 4 års fengsel - Løslatt.

* Jusuf Hani - Dømt i 2010 til ni års fengsel, etter å ha meldt seg til politiet fem år etter ranet. Usikkert om Hani har hatt permisjoner.